**Măiastra nevăzută**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragostea cioplește-n piatră

caută-n adânc lumina

întunericul mă latră

sus în ceruri poate-i tina

Caut în adânc lumina

mă cioplesc parcă pe mine

sunt miner și tu ești mina

iarăși m-am pierdut ce bine

Mă cioplesc parcă pe mine

întunericul mă latră

o statuie crește-n fine

dragostea cioplește-n piatră

Caută-n adânc lumina

dar nu zboară-a cui e vina

Costel Zăgan, CEZEISME II